En un doare fentus a-walc'h  peogwir pell zo abaoe ma oa eus Radio Kreiz Breizh e selaouen 'nezhi, ha tout al labour oa bet graet tro-dro da gKazetenn ar Vro Plinn ha tout... An dud zo en em gavet goude, tud gopret. Ha graet e veze dedikasoù war ar radio. Se vije* d'al lun beure. Dont a rae ur plac'h eus Duod, Christiane, evit ober se. Hag ur wech en em gavet klañv. Setu 'vije tremenet bandennoù war ar radio, bep lun beure. Ha se 'noa padet un tamm krogad, ur miz, daou, tri marteze... Ha me, tremen hep dedikasoù bep lun beure 'oa vel  tremen hep ma dijuni. Ha 'moa bet pellgomzet da Herve Ar Beg a oa rener ar radio da c'houl' gantañ perak n'eus ket dedikasoù ken, perak ne vez ket lakaet den ebet e plas Christiane.  "Peogwir n'eus den ebet d'en em ginnig betek-henn..."  "Ha ma teufen-me?" lâren de'hañ e' 'mod-se "Ma'teze 'vefe mat."  "Deus, neuze. Lak da anv, ma kerez, hag e vo gwelet 'benn ' nebeud sizhunvezhioù amañ pe vo moaien d'ober pe 'vo ket".  Petra 'moa ket graet ? Biken 'mije soñjet mont dirak ar mikro, erruout  'ba'zh ti an dud, tud a vilieroù o selaou. Hag ha c'hoazh ouzhpenn, an abadenn 'vije prestet da Radio-Kerne hag a oa just o'n em lañsañ. Biskoazh ! Me 'soñje din 'vije bet un troc'h-raden, ur boomerang 'vel 'vez lâret, skoet 'barzh an aer hag o tont war ma c'hiz, a-dreuz 'ba ma c'hein. Aet e oan. Lañset e oan. Hag em eus graet se e-pad ur bloavezh mat goude, ur bloavezh hanter, ken ez eo en em gavet un tammoù kudennoù, amañ, 'barzh ar radio. Tout an dud 'oar petra 'oa tremenet amañ. Setu ne chome 'met un  nebeud brezhonegerien ken d'ober abadennoù. Setu on 'n em lañset d'ober abadennoù e-kreiz miz Eost gant ar prezidant a-vremañ, Jañ-Pier Deredel. Setu 'n em lañset hag e oa bet un tamm krogad hag, a-benn ar fin, ma feurm n'ae* ket re vat an traoù hag e oa kinniget ur post-labour din. Hep diviz 'bet, hep arnodenn 'bet da dremen a-raok. Kinniget ar post-labour din ha me lañset war an dachenn. Met, 'pezh eo, 'oa ket aezet, da gentañ, mont e darempred gant an dud. N'haller mont da atersiñ tud 'mod-se, galv*  ane', lâr de' " E ! Deus amañ, paotr pe blac'h. Ni 'zo 'vont d'ober ' pennad-kaoz. Me zo 'vont da glask 'barzh da vuhez, me 'zo 'vont da furchal 'ba' 'pezh 'teus graet..." Nann, se zo traoù hag a vez prientet, hag a vez labouret hag a vez selaouet... Mont war an dachenn. Tud eus bed al labour zo aezet da gentañ. Met mont treuzket* arzourien, bed ar sevenadurezh... Se eo bet ma dra diaesañ.